GA Iris Oifigiúill an Aontais Eorpaigh C 239/14

SEASAMH (AE) Uimh. 11/2015 ÓN gCOMHAIRLE AR AN GCÉAD LÉAMH

chun go nglacfaí le Rialachán ó Pharlaimint na hEorpa agus ón gComhairle lena leasaítear an Prótacal Uimh. 3 ar Reacht Chúirt Bhreithiúnais an Aontais Eorpaigh

A ghlac an Chomhairle an 23 Meitheamh 2015

(2015/C 239/03)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe an chéad mhír d'Airteagal 254 agus an dara mír d'Airteagal 281 de,

Ag féachaint don Chonradh ag bunú an Chomhphobail Eorpaigh do Fhuinneamh Adamhach, agus go háirithe Airteagal 106a(1) de,

Ag féachaint don iarraidh ón gCúirt Bhreithiúnais,

Ag féachaint don tuairim ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag gníomhú dóibh i gcomhréir leis an ngnáthnós imeachta reachtach (1),

De bharr an méid seo a leanas:

(1) Mar thoradh ar an leathnú comhleanúnach atá ag teacht ar a dlínse ón uair a bunaíodh í, tá líon na gcásanna a thugtar os comhair na Cúirte Ginearálta ag méadú go leanúnach, rud a fhágann go bhfuil méadú tagtha le himeacht an ama ar líon na gcásanna atá ar feitheamh os comhair na Cúirte sin. Tá tionchar ag an méid sin ar fad na n-imeachtaí.

(2) Faoi láthair, tá an chosúlacht ar rudaí nach bhfuil fad na n-imeachtaí inghlactha ó thaobh na ndlíthithe de, go háirithe i bhfianaise na gceanglas a leagtar amach in Airteagal 47 de Chairt um Chearta Bunúsacha an Aontais Eorpaigh agus in Airteagal 6 den Choinbhinsiún Eorpach chun Cearta an Duine agus Saoirsí Bunúsacha a Chosaint.

(3) Tá cúiseanna struchtúracha leis an riocht ina bhfuil an Chúirt Ghinearálta anois, cúiseanna a bhaineann leis, inter alia, an méadú ar líon agus ar éagsúlacht na ngníomhartha dlíthiúla ó institiúidí, ó chomhlachtaí, ó oifigí agus ó ghníomhaireachtaí an Aontais agus freisin i ngeall ar líon agus ar chastacht na gcásanna a thugtar os comhair na Cúirte Ginearálta, go háirithe i réimsí na hiomaíochta agus na Státchabhrach.

(4) Dá thoradh sin, ba cheart na bearta is gá a dhéanamh chun aghaidh a thabhairt ar an riocht sin agus trí úsáid a bhaint as an bhféidearthacht, dá bhforáiltear leis na Conarthaí, chun líon na mBreithiúna sa Chúirt Ghinearálta a mhéadú, d'fhéadfaí líon na gcásanna atá ar feitheamh agus fad iomarcach na n-imeachtaí atá os comhair na Cúirte Ginearálta araon a laghdú laistigh de thréimhse ghearr

(5) Agus an dóchúlacht go n-athróidh ualach oibre na Cúirte Ginearálta á cur san áireamh, ba cheart líon na mBreithiúna a shocrú ag 56 tar éis próiseas trí chéim, leis an tuiscint nach féidir le níos mó ná beirt Bhreithiúna a bheith ina suí sa Chúirt Ghinearálta ag am ar bith, ar Breithiúna iad a ceapadh ar mholadh ón mBallstát céanna.

(6) D'fhonn riaráiste na gcásanna atá ar feitheamh a laghdú gan mhoill, ba cheart go rachadh dáréag Breithiúna breise i mbun dualgas … (2).

(7) I Meán Fómhair 2016, ba cheart go n-aistreofaí chuig an gCúirt Ghinearálta dlínse ag an gcéad chéim i gcásanna de chuid sheirbhís shibhialta an Aontais agus seacht bpost na mBreithiúna atá ina suí ar an mBinse um Sheirbhís Shibhialta Eorpaigh, ar bhonn iarratas reachtach ón gCúirt Bhreithiúnais amach anseo.

(8) I Meán Fómhair 2019, ba cheart go rachadh an chuid eile den naonúr Breithiúna breise i mbun dualgas. D'fhonn cost-éifeachtúlacht a áirithiú, níor cheart go mbeadh sé i gceist leis sin go n-earcófaí rúnaithe dlí nó foireann tacaíochta eile sa bhreis. Le bearta don atheagrú inmheánach laistigh den institiúid, ba cheart a áirithiú go mbainfear úsáid éifeachtach as na hacmhainní daonna atá ann cheana.

(9) Tá sé riachtanach forálacha Reacht Chúirt Bhreithiúnais an Aontais Eorpaigh maidir le hathrú roinnt de na Breithiúna agus na hAbhcóidí Ginearálta gach trí bliana a oiriúnú dá réir sin.

(10) Ba cheart Prótacal Uimh. 3 ar Reacht Chúirt Bhreithiúnais an Aontais Eorpaigh a leasú dá réir sin,

TAR ÉIS AN RIALACHÁN SEO A GHLACADH:

Airteagal 1

Leasaítear mar a leanas Prótacal Uimh. 3 ar Reacht Chúirt Bhreithiúnais an Aontais Eorpaigh:

(1) Cuirtear an méid seo a leanas in ionad Airteagal 9: “Airteagal 9 Nuair a athrófar cuid de na Breithiúna gach trí bliana, athrófar leath de líon na mBreithiúna. Más corruimhir atá i líon na mBreithiúna, athrófar go malartach iad ag tosnú le duine os cionn leath de líon na mbreithiúna agus ansin le duine níos lú ná leath dá líon. Beidh feidhm freisin ag an gcéad mhír nuair a athrófar cuid de na hAbhcóidí Ginearálta, gach trí bliana.”.

(2) Cuirtear an méid seo a leanas in ionad Airteagal 48: “Airteagal 48 Sa Chúirt Ghinearálta beidh: (a) 40 Breitheamh amhail ón … (3); (b) 47 mBreitheamh amhail ón 1 Meán Fómhair 2016; (c) beirt Bhreithiúna in aghaidh an Bhallstáit amhail ón 1 Meán Fómhair 2019.”.

Airteagal 2

Is mar seo a leanas a bheidh téarma oifige na mBreithiúna breise de chuid na Cúirte Ginearálta a cheapfar de bhun Airteagal 48 de Phrótacal Uimh. 3 ar Reacht Chúirt Bhreithiúnais an Aontais Eorpaigh:

(a) An 31 Lúnasa 2016, tiocfaidh deireadh le téarma oifige seisear as an dáréag Breithiúna breise a bheidh le ceapadh amhail ón … (3). Roghnófar an seisear Breithiúna sin trí chrannchur. Tiocfaidh deireadh leis an téarma oifige don seisear Breithiúna eile an 31 Lúnasa 2019;

(b) An 31 Lúnasa 2019, tiocfaidh deireadh leis an téarma oifige do thriúr as an seachtar Breithiúna breise a bheidh le ceapadh amhail ón 1 Meán Fómhair 2016. Roghnófar an triúr Breithiúna sin trí chrannchur. Tiocfaidh deireadh leis an téarma oifige don cheathrar Breithiúna eile, an 31 Lúnasa 2022;

(c) An 31 Lúnasa 2022, tiocfaidh deireadh leis an téarma oifige do cheathrar as an naonúr Breithiúna breise a bheidh le ceapadh ón 1 Meán Fómhair 2019. Roghnófar an ceathrar Breithiúna sin trí chrannchur. Tiocfaidh deireadh leis an téarma oifige don chúigear Breithiúna eile an 31 Lúnasa 2025.

Airteagal 3

Tiocfaidh an Rialachán seo i bhfeidhm an lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát. Arna dhéanamh in/sa …, an … Thar ceann Pharlaimint na hEorpa An tUachtarán … Thar ceann na Comhairle An tUachtarán …

(1) Seasamh ó Pharlaimint na hEorpa an 15 Aibreán 2014 (nár foilsíodh fós san Iris Oifigiúil) agus seasamh ón gComhairle ar an gcéad léamh an 23 Meitheamh 2015.

(2) “i Meán Fómhair 2015” nó “ar theacht i bhfeidhm an Rialacháin seo” má tá dáta theacht i bhfeidhm an Rialacháin seo i ndiaidh 31 Lúnasa 2015.

(3) “1 Meán Fómhair 2015”, nó dáta theacht i bhfeidhm an Rialacháin seo má tá an dáta sin tar éis 1 Meán Fómhair 2015.